Kollár, Boris, predseda NR SR (2020-04-22):
Ďakujem pekne, pán predsedajúci. Dovoľte mi, aby som na úvod možno trošku netradične odpovedal pánovi Kotlebovi. Samozrejme, že pán premiér tu bol na druhú, ako sa to počítalo, ale má práve teraz v tomto čase telehovor s predstaviteľmi, s premiérmi V4, ktorá bola dopredu plánovaná. My sme nevedeli, kedy nám vyjde schôdza na to, aby sme otvorili PVV-čko. Na druhú tu bol, ste ho tu videli, takže, bohužiaľ, sa ospravedlnil, preto poveril pána podpredsedu vlády, aby ho zastúpil. Je to v zmysle rokovacieho poriadku a je to z dôvodu niežeby išiel na kávu, ale má dôležitý telehovor, konferenčný hovor s premiérmi V4. Rozhodne pre nás je veľmi dôležitý partner V4, aby sme udržali priateľské vzťahy, dobré vzťahy, musíme držať spolu a vtedy máme väčšiu silu aj v tej Európskej únii. Takže toto bol jediný dôvod, prečo tu pán premiér aktuálne nie je. Ďakujem. Vážené dámy, vážení páni, obhajovať PVV budú ministri alebo prvé slovo mal pán premiér. Ja by som tu chcel vystúpiť teraz ako predseda strany SME RODINA a ako predseda Národnej rady. Začnem tým predsedom strany SME RODINA. Chcem poďakovať všetkým koaličným partnerom, že do tohto PVV sa dostali drtivá, alebo sa dostala drtivá väčšina všetkých našich priorít, mohol by som ich teraz vymenovať, ako boli tie, výstavba štátnych nájomných bytov, zrušenie doplatkov za lieky pre matky s deťmi do 6 rokov, pre zdravotne ťažko postihnutých občanov, pre dôchodcov a potom, samozrejme, exekučná amnestia. Máme tam v tom PVV ešte strašne veľa ďalších sociálnych opatrení, za ktoré sme bojovali a dostali sa tam. Nebudem ich teraz všetky menovať. Viete si ich naštudovať, každý máte PVV-čko, tak ich tam nájdete. Cez to všetko je to dôležitý signál voči ľuďom a voči tomu, že štyri roky, čo sme boli tunak v parlamente, v parlamentnej opozícii, sme bojovali za ľudí, sme si budovali dôveru tým, že keď sme niečo sľúbili, sme to dodržali. Keď sme niečo povedali, sme to splnili. A to bolo jedno, či to bol sľub smerom k ľuďom, k občanom, ale aj voči vám tunak kolegom, ktorí ste tu boli pred štyrmi rokmi. Keď bolo čokoľvek a sme sa na niečom dohodli, tak SME RODINA vždy slovo dodržala. Čo sa týka k tým občanom. Presne tak, ako sme to tie štyri roky robili, tak budeme to robiť aj teraz. Hovorili sme a hlavne sme sa zamerali ako strana na to, že nepozerali sme sa na to, kto predkladá návrh zákona, ale čo predkladá. Takto sme v opozícii boli štyri roky a všetky rozumné návrhy zákonov, ktoré predkladala či koalícia, vtedy SMER, SNS, MOST, alebo opozícia, napríklad aj kotlebovci, my sme nemali problém podporiť. Prečo? Lebo je to v prospech ľudí. Takto sa my budeme správať aj ďalej a tieto veci si berieme ďalej aj do tejto koalície, že týmto spôsobom chceme postupovať, chceme prinášať zákony, návrhy zákonov, ktoré hlavne pomôžu ľuďom. Toto sú naše priority, sociálne témy. To je priorita hnutia SME RODINA. A tieto veci sa nám do PVV podarilo dostať. Samozrejme, že táto vláda si veľmi zakladá na boji proti korupcii. Ale to budú už obhajovať moji kolegovia. Tejto téme sa budú venovať moji kolegovia, prípadne ministri, ktorí vystúpia, ale ja to len rámcovo politicky chcem uchopiť a chcem dať týmto odkaz. Nielen vám tuná v pléne, ale aj ľuďom, ktorí nás pozerajú, si môžu byť istí, že tak sme to robili tie štyri roky, že sme si budovali tú dôveru, že keď sme to, niečo povedali, tak sme to dodržali. Tak ako to bolo s ročníkmi ´58, ´59, ´60. Keď sme sľúbili týmto ženám, že sa, že na ne nezabudneme, že proste neodsunieme to bokom len preto, že si povieme, tak to je problém, tak to tam nedáme, lebo čo keď budú mať s tým nejakí partneri nejaký, nejaký náznak problému, že to by nám niečo zamotalo. Nie, je to tam. My na ľudí nekašleme. My za ľudí bojujeme. A tak ako sme to sľúbili, ako si to uchopila naša poslankyňa Petra Krištúfková, keď tuná za ne bojovala, keď sme podali ústavnú sťažnosť, tak sa to dostalo do toho PVV a som veľmi rád, že kolegovia – a týmto im ďakujem, že nám to umožnili do toho programového vyhlásenia vlády dostať. Je tam veľmi veľa zákonov smerujúcich k ľuďom. Keď si to, alebo kto z vás poslancov ste si to prečítali, musíte uznať, že je to dobre urobený, dobre urobené programové vyhlásenie vlády a v kontexte toho, že sme mali na to naozaj veľmi málo času a naozaj môžem pána poslanca Fica ubezpečiť, že Úrad vlády v noci nebol zhasnutý, určite nebol, preto lebo na Úrade vlády sa zasadalo prakticky do jednej, do druhej, do tretej skoro každý deň, alebo každú noc, by som povedal. Nemali sme čas, lebo cez deň sa prijímali zákony v rámci koronakrízy, ktoré bolo treba okamžite riešiť. Sme vládou, ktorá nemala 30 dní na to, aby sme mohli prísť a aby sme si tunak len tak hovkali, začali sme si štrngať veci a krásne si obedíkovať, prípadne si robiť nejaký tímbilding a tam sa o tom baviť. Nie. Táto vláda nemala žiadny čas. Táto vláda musela okamžite konať. Táto vláda prijala 18 zákonov. Musela to vymyslieť, nájsť peniaze, pripraviť legislatívne znenie tohto zákona, prejsť vládou, prejsť parlamentom, podpis prezidentky a vytlačenie v Zbierke zákonov. Toto robila táto vláda ten jeden mesiac, ktorý sme mali na to, aby sme v kľude, za normálneho počasia vedeli urobiť si PVV-čko. Cez to všetko sme spravili cez 120 strán veľmi dobrého, kvalitného programu. Toto sme museli urobiť. Toto je snáď prvá vláda, ktorá s takýmto niečím sa musela potýkať. Vyčítať jej, že by si neplnila svoje povinnosti, že by na Úrade vlády bolo večer zhasnuté, je minimálne nepoctivé. Ja chcem poďakovať všetkým poslancom, ktorí tu sedia, za tých 18 zákonov, za ktoré ste zahlasovali. Alebo zahlasovali ste, dá sa povedať, skoro konsenzom. Veľmi málokrát sa stalo, že by ste tieto zákony nepodporili a ja si to veľmi vážim. Chcem poďakovať naozaj, nebýva to zvykom. Keď sme boli v parlamente predtým v opozícii, naozaj nebýva to zvykom a ja si to veľmi vážim. Som rád, že si všetci uvedomujeme, že toto ohrozenie tejto krízy, ktorá naozaj postihuje snáď každú jednu rodinu na Slovensku, ktorá skutočne rozvracia ekonomiku, po tejto kríze, keď vyjdeme von, tak bude veľmi veľa zničených podnikov. Bude veľmi veľa nešťastia, bude veľmi veľa smútku a tragédií. Nebudú tu len obete koronavírusu, ale budú to aj obete na psychike ľudí. Budú to možno aj rozvrátené rodiny kvôli tomu a veľmi veľa ľudí upadne do absolútneho ekonomického kolapsu a budeme im musieť pomôcť. Je to na nás tunak v tomto pléne, je to len na nás, na stopäťdesiatich, ako sa zachováme k tomu a či tým ľuďom pomôžeme a akú sieť sociálnu utkáme. Je pravdou, že keby sme mali vyrovnané rozpočty, prípadne prebytkové, ako to bolo v Nemecku alebo napríklad v posledných rokoch v Česku, no tak by sme vedeli tú sieť utkať podstatne hustejšiu. Bohužiaľ, v časoch hojnosti, prebytkov, keď celá Európa strádala, odkladala nabok, my sme hýrili, šafárili a zadlžovali sa. Nedokázali sme mať vyrovnaný rozpočet. Jeden jedinýkrát; a teraz budem veľmi osobný a nechcel som to urobiť, ale ja som povedal, že sa stavím o tie hodiny (povedané so smiechom), kto tunák bol, tak si pamätá, že keď tento rozpočet bude vyrovnaný, tak sa len vraciam k tým, kto tuná sedeli pre štyrmi rokmi, tak by som tie hodiny neprehral, lebo naozaj ten schodok bol; pán minister, koľko bol teraz schodok za minulý rok? 1,3 miliardy a mal byť vyrovnaný. (Reakcia ministra.) Dobre, 1,22 miliardy. Takže žiadny vyrovnaný rozpočet, ale teraz nenadávam, teraz neútočím, ja to len konštatujem. To sú fakty, ako hovorí pán expremiér Fico, to sú fakty. Takže pokiaľ by sme mali, pokiaľ by sme mali plnú špajzu, vedeli by sme pomôcť ďaleko viacej ľuďom. Tá špajza, bohužiaľ, neni plná. My musíme naozaj povymetať všetky kúty. Vďakabohu, že nám Európska únia povolila možnosť použiť na to nevyčerpané eurofondy. Ja som bol pri tých rokovaniach, keď som videl, ako, aký mal bolehlav pán minister financií, čo musel všetko pre to urobiť pán minister sociálnych vecí, aby sme našli aspoň aké-také zdroje. Akým spôsobom sme si rýchlo požičiavali peniaze, lebo nebolo z čoho tým ľuďom pomôcť a vyplatiť im. Európska únia je veľký kolos. Sú už teraz schémy, akým spôsobom budeme financovať túto krízu a potom čas po kríze. Lenže to v Európskej únii trvá mesiace. A tí ľudia potrebujú pomoc hneď. Preto sme museli okamžite pristúpiť k prijímaniu týchto COVID-19 zákonov, ktoré sme tu schvaľovali miesto toho, aby sme sedeli na obedíku a pripravovali PVV-čko. Toto robila táto štvorkoalícia, toto robila táto vláda týchto 30 dní. Cez to všetko po nociach, keď sme pripravili tieto zákony, po nociach sme pracovali, tímy paralelné s ministrami a potom zástupcovia v koaličnej rade bojovali a štrngali si tu, to vyhlásenie aby sme vedeli napísať, aby tam bol konsenzus. Áno, určite nie sú všetky politické strany, ktoré sú vo vládnej koalícii, spokojné. Určite každý si nemohol presadiť, lebo to sa asi už nezopakuje, tá úžasná možnosť, ktorú mal, mala strana SMER, keď vládla sama a mohla si pripraviť absolútne svoj program bez toho, aby do toho niekto vstupoval, a mohla zmeniť Slovensko. Neurobila to. Neurobila to, nevyužila tú úžasnú možnosť, keď nemusela absolútne reagovať na nejakého partnera. Sme štyri strany v koalícii. Nie sme úplne jednotní. Môžem nás povedať, že niekedy, v niektorých prípadoch sme boli také nechcené dieťa. Ale sme tu. Bohužiaľ. Sme tu a musia si asi všetci zvyknúť naprieč celým spektrom. To neznamená, že sme zlý partner. Najprv nás všetci obviňovali, no tak vy idete so SMER-om, vy ste trójsky kôň SMER-u. No ja nevidím, že by som sedel vedľa Roberta Fica. To je len odpoveď tým kuvikom, ktorí proste na nás pľuli na tých facebookoch, hádzali kamene do nás, a my sme to len útrpne znášali, to je ich odkaz, akí sú hlúpi. To je prvá vec. Druhá vec je, budeme dobrým partnerom tejto vládnej koalícii. Určite na nás sa táto vláda nerozpadne. Ja si uvedomujem, že ani naši poslanci, ani naši tieňoví ministri nie sú úplne spokojní s tým, čo sa tam dostalo, že sme nepresadili úplne všetko, ale to nejde. Ako to hovoria moji predrečníci, kolegovia, áno, politika je umenie možného. A my sme v rámci toho umenia možného sa snažili čo najviac dostať do toho PVV-čka a ja som spokojný. Nevládneme sami, ale máme tam veľmi veľa zákonov, ktoré naozaj budú smerovať k pomoci ľuďom v tej sociálnej oblasti. Môžeme mať niektoré rozpory v zdravotníctve, ja to chápem, ale pevne verím, že tieto veci sa vyriešia a mali by sa vyriešiť za zatvorenými dverami. Tak ako som hovoril, že teraz som spomínal ako predseda politickej strany, tak by som sa k vám chcel prihovoriť ako predseda parlamentu. Zatiaľ vám chcem veľmi pekne poďakovať všetkým, že tento parlament zasadá slušne, že po sebe nevykrikujeme, že po sebe neštekáme, že sa neurážame vulgárne, že tunak niektorí ľudia, keď v minulosti im prišli argumenty, tak nastali, tak si ich zamenili za nadávky a urážky, a to platí – pri všetkej úcte – aj pre koalíciu, aj pre opozíciu. A hovorím to aj do vlastných radov. Aj my sme veľakrát, niektorí kolegovia proste sa nezdržali a možno sa týmto aj vám všetkým za to ospravedlňujem, keď sme takéto pochybenie urobili. Dnes som rád, že ten parlament si uvedomuje, že je tu veľký problém. Takáto kríza tu nebola od druhej svetovej vojny. Nebola tu a my sa s ňou musíme vyrovnať. Ale nie koalícia, my sa s ňou musíme vyrovnať všetci, aj opozícia, ale hlavne náš národ. Náš národ sa s tým musí vyrovnať a my im sme povinní ako politici – a to je jedno, či opoziční, alebo koaliční –, sme im povinní pomôcť. A môžme to urobiť tu a teraz prijímaním zákonov, ktoré naozaj im môžu pomôcť. Hovorili sme a ďakovali sme ľuďom, že v tom štarte prejavili určité vlastnosti. Slovensko sa ukázalo ako premiant pri zmrazovaní ekonomiky. Dokázali sme skoro nemožné a boli sme možno medzi, v prvej desiatke, možno v prvej trojke najefektívnejších krajín, najrýchlejšie reagujúcich a dávali nás za vzor, keď sme zmrazovali krajinu. A ja pevne verím, že spolu, ako sme tu stopäťdesiati, sa budeme snažiť rovnako efektívne, zodpovedne tú ekonomiku sa budeme snažiť rozmraziť, aby tie škody boli čo najmenšie na životoch a hlavne na ekonomických dopadoch. A aby tí ľudia to prežili, ja apelujem na všetkých ministrov, tuná na pána ministra financií, aby hľadal tie prostriedky. Teraz by som sa úplne vykašľal na nejaké čísla, či bude deficit taký alebo taký, teraz sa musíme pozerať na človeka, nie na číslo deficitu. A rovnako vás vyzývam, pán minister, aby ste naozaj uvoľnili všetko, čo sa dá, aby sme tým ľuďom pomohli. Na ľudí sme si oceňovali a boli sme tými premiantami len kvôli jednej jedinej veci, lebo ľudia boli zodpovední, mali disciplínu, empatiu a spolupatričnosť. Týmito vlastnosťami – nie my politici –, týmito vlastnosťami ľudia, ľudia Slovenska vytvorili to, že sme skončili na tom treťom mieste medzi najúspešnejšími krajinami v tomto boji proti tejto koronakríze. A ja vás všetkých vyzývam ako predseda Národnej rady, aby sme tieto isté vlastnosti, ako prejavili tí ľudia dole, aby ste našli aj v sebe tú zodpovednosť, disciplínu, empatiu a spolupatričnosť s národom. Ďakujem. (Potlesk.)